Papersnake/gushiwen huggingface dataset:
孙元忠寄示种竹诗戏以二十篇答 其十五
孔平仲（宋代）

竹皮含旧翠，鸟雀满樛枝。冰壶动摇碧，故作傍人低。

细雨荷锄立，秋风独杖藜。老来性情静，不是傲当时。
羊荆华敞小轩面丛竹予以细香名之盖用杜子美风吹细细香之句因赋此诗
李光（宋代）

负郭林庐带草堂，小亭轩敞对修篁。祖师但指青青色，诗老能闻细细香。

风过户庭常掩冉，雨馀衾枕自清凉。幽兰茉莉徒芬郁，气味不如君久长。
月夜闻笛
宋育仁（清代）

嶰谷幽篁啸风雨，孤生童童音独苦。伶伦截管象龙吟，吹满阳柯散阴羽。

流传世上知音稀，今夜月明吹者谁。沈吟压抑断还续，悠扬满野幽且悲。

春莺百啭清如水，孤鹤移巢中夜起。幽闺思妇忆关河，下国迁臣去乡里。

众山籁静寒乌栖，此时呜咽遂成啼。凝心寂听起吟望，怆然怀古沾裳衣。

在昔公孙裁律管，𢇦统黄钟众清满。音清易苦感人情，缠绵发爱方思返。

堪嗟古乐尽销沈，谁知声理感人深。琴谱广陵成绝响，笙吹鸣鹿断和音。

惟留一笛调馀龠，无复中和尚苦吟。婵媛伤抱思轩梦，雅骚幽怨无人重。

省识劳思万古情，何时吹万群方动。
毛伯玉点易洞
杨慎（明代）

净林萧寺北山隅，曾是精庐隐昔儒。书带草生移钜野，篆文江绕接巴渝。

吟诗云合峰头碧，点易霞留洞口朱。何日放舟偕丽泽，红泉石蹬足斟㪺。
过芜湖吊袁沤簃四首选三 其二
张之洞（清代）

民言吴守治无双，士道文翁教此邦。白叟青矜各私祭，年年万泪咽中江。
再过峄山
释今无（明代）

马头北指峄山寒，廿载重过勒马看。信有风云藏石洞，愈怜霜雪打征鞍。

一枝倦鸟栖还易，万里投人事较难。欲学小乘心未稳，只教客路自漫漫。
龚给事家索菊
王绅（宋代）

长安门外禁垣西，公馆幽深带小蹊。满圃黄花谁占得，清香曾许我分携。
嘲僧惟恭
荆人（唐代）

灵岿作尽业，惟恭继其迹。地狱千万重，莫厌排头入。
中秋楚东对月次曹提管韵
洪咨夔（宋代）

西风一笑话绸缪，白露横江滴滴秋。
天没遮栏金饼上，水无边际玉绳收。
扶将太白酣方适，唤起冯夷舞未休。
今夕明年应更好，夜潮来处倚危楼。
观德邵诗卷
李正民（宋代）

天涯几点四明山，万里沧溟去路难。春晚池塘空梦草，老来尘路倦弹冠。

文雄自可收三捷，诗好那能博一官。秋赋已闻丹诏下，九霄寥廓看鹏抟。
乡味
李光庭（清代）

雪泥鸿爪又林亭，乡味乡情两不胜。春到人间苏草木，老知时务谅亲朋。

视余如客聊凭尔，谓我因人却未曾。柳下襟期师百世，何尝风骨损崚嶒。
黄岩谢孝子遗事七首 其四 春日负母出嬉
周瑛（明代）

茆檐春日温，儿背稳如几。问母欲何之，行行过东里。
谢总讲师惠桂花
黄庚（元代）

广寒世界仙家种，金粟如来佛国花。
多谢高人分惠我，一枝和月到山家。
衰病
陆游（宋代）

衰病龙锺已要扶，谁怜犹作折腰趋。
世无鲁国真男子，心忆高腰旧酒徒。
万里秋风吹鬓发，百年世事叹头颅。
桐江久客无奇句，孤负君王乞左符。
府试中元观道流步虚
殷尧恭（唐代）

玄都开秘箓，白石礼先生。上界秋光静，中元夜景清。
星辰朝帝秋，鸾鹤步虚声。玉洞花长发，珠宫月最明。
扫坛天地肃，投简鬼神惊。倘赐刀圭药，还成不死名。
南歌子
赵子发（宋代）

天末疑无路，波翻欲御风。此身忽在玉壶中。醉倒不知、南北与忽东。

猎猎遥鸣草、飕飕静打篷。与君回棹碧云浓。不是思归、只为酒船空。
多景楼
傅梦得（宋代）

自来京口足清游，天下闻名只此楼。
山结人愁成北固，江和客泪向东流。
痕留很石传千古，望断中原知几州。
有景虽多非可乐，明朝准拟渡瓜洲。
三让月成魄（不得泛说乡饮之事）
刘gL（唐代）

为礼依天象，周旋逐月成。教人三让美，为客一宵生。

初进轮犹暗，终辞影渐明。幸陪宾主位，取舍任亏盈。
逍遥咏
宋太宗（宋代）

泽泻池塘灌药畦，太清云黯步红霓。
松花炼鼎龙山侧，甲第群红凤鹤栖。
分别要从华等级，微言道泰物须齐。
自吟自咏求师侣，入品诗流旋作题。
胡德辉郎中由礼部出守桐庐同舍取令狐楚移石
郑刚中（宋代）

春风吹杨花，杨花乱江湄。
中有使君船，双桡倚涟漪。
少驻一杯顷，容我成此诗。
人生天地间，用舍当听随。
栋干无衰气，匠石宁肯遗。
姑存万牛力，轻重惟所施。
方公在瀛洲，众论称瑰奇。
图书浩探讨，笑阅寒暑移。
取作南宫郎，渐欲为羽仪，
雍容入青琐，人以旦夕期。
承流急师帅，小试烦一麾。
淮阳正不恶，安用薄彼为。
第令牧民心，常如护婴儿。
休息戒扰动，饱暖毋冻饥。
清净乃要道，中庸亦良规。
桐江古佳郡，幽胜公所知。
一水绿浩荡，千峰影参差。
鸣鸠桑叶暗，雨过稻花垂。
不妨乘事外，时访严陵祠。
囊中得新句，因风寄所思。
洞仙歌·城头画角
朱彝尊（清代）

城头画角，报横江舻舳。
催上扁舟五湖曲。
怪刍尼噪罢，蟢子飞来，重携手也算天从人欲。
红墙开窔奥，转入回廊，小小窗纱拓金屋。
随意楚台云，抱玉挨香。
冰雪净素肌新浴。
便归触帘旌侍儿醒，只认是新凉，拂檐蝙蝠。
送丁子章将漕湖南三首 其一
杨万里（宋代）

岳麓猿声里，湘流雁影边。自天持一节，到日是新年。

身退名逾重，今稀古则然。黄花非不好，只是插离筵。
赠萧浣平寇
陈樵（元代）

人物江南第一流，将才儒术两无俦。英雄门列三千士，功业家无万户侯。

金虎佩章光夺月，玉龙出匣气横秋。奸回向化烟尘息，坐拥笙歌醉玉楼。
爱山堂七绝句 其七
徐鹿卿（宋代）

坡谷经行久品题，顾令迂拙强搜诗。虽然何世无坡谷，山立孤高好自持。
和皎如沈妹见怀元韵
张芬（清代）

香消红袖晚妆残，月下怀下倚曲栏。想得吟情幽绝处，满庭风露玉钗寒。
姑苏杂咏 响屟廊（在灵岩寺）
高启（明代）

君王厌丝竹，鸣屟时清耳。
独步六宫春，香尘不曾起。
那知未旋六，麋鹿游遗址。
响沉明月中，迹泯荒苔里。
此夕意谁过，空廊有僧履。
求友
孟郊（唐代）

北风临大海，坚冰临河面。
下有大波澜，对之无由见。
求友须在良，得良终相善。
求友若非良，非良中道变。
欲知求友心，先把黄金炼。
和题丹青阁
赵希逢（宋代）

落日残霞映绮疎，群山横翠壮规模。
登临那更添风月，唤作凌烟阁内图。
依韵和杨尉郊外怀乡
强至（宋代）

策马长郊羡子真，独赢风物与诗论。
惊飞雁鹜投前涧，归去牛羊识旧村。
暴涨溪声闻远近，久阴山气乱朝昏。
异乡我亦嗟游宦，莫说啼鹃有怨魂。
自武康入京随即渡越
董嗣杲（宋代）

意杳轩中坐，坐见新竹长。
病夫欲寻睡，不禁竹气凉。
昏昏度白日，神倦慵举觞。
偶然探吟处，谁谓醒为狂。
扶行壶中天，草树含夕光。
雨桥荷柄闹，亭亭云锦张。
中有窈窕质，忽透洛妃妆。
引领不忍去，水风递幽香。
檐梢鹊啑啑，戒我租夜航。
我生尚未了，何地安韬藏。
宵程促登津，食息何皇皇。
郭南待朝渡，西陵晚苍茫。
夜归
杜甫（唐代）

夜来归来冲虎过，山黑家中已眠卧。傍见北斗向江低，

仰看明星当空大。庭前把烛嗔两炬，峡口惊猿闻一个。

白头老罢舞复歌，杖藜不睡谁能那。
过分水岭
温庭筠（唐代）

溪水无情似有情，入山三日得同行。
岭头便是分头处，惜别潺湲一夜声。
酒泉子 和六禾词已，余兴未尽，媵以二小词
杨玉衔（清代）

一磐空山摇古翠。门掩灯残烟坠穗。林深猿鹤正眠秋。络纬织羁愁。

侧身天地苍茫里。似粟如沤总浮寄。金筌片玉半成尘。枉费作词人。
大雷雨中舟过苍溪怀杜子美
王灼（宋代）

疾雷欲破岳，疾风欲翻海。
昏昏云气中，稍辨□{上山下田田田}嵬。
飘雨杂飞雹，蓬屋响珠琲。
舟子纷相呼，□篙入旁匯。
罅漏何所避，庶几无大悔。
万钧寄弱缆，掣断危可待。
过午天气佳，起视江浼浼。
书生强游衍，有神司其罪。
不见少陵翁，苍溪遗句在。
我老更可憎，比翁穷十倍。
赠黄企石堪舆
董其昌（明代）

芒鞋踏跛万峰云，手勘青囊玉髓文。茶磨山头成共宿，何年黄石更逢君。
洗竹
白居易（唐代）

布衾寒拥颈，毡履温承足。独立冰池前，久看洗霜竹。

先除老且病，次去纤而曲。剪弃犹可怜，琅玕十馀束。

青青复籊籊，颇异凡草木。依然若有情，回头语僮仆。

小者截鱼竿，大者编茅屋。勿作彗与箕，而令粪土辱。
水调歌头 寿王子寿，时年八十三
王恽（元代）

汾流＊余润，霜菊满秋香。酿成一堂和气，来荐老人觞。七十人生稀有，况复年逾八十，饮啖日康强。肮脏欲谁与，赵壹倚门旁。颊浮丹，瞳点漆，鬓如霜。平生阴有神相，特为表刚肠。世事语来无味，只有读书一念，老矣不能忘。九老更添一，图画见高堂。
古冢狐－戒艳色也
白居易（唐代）

古冢狐，妖且老，化为妇人颜色好。头变云鬟面变妆，

大尾曳作长红裳。徐徐行傍荒村路，日欲暮时人静处。

或歌或舞或悲啼，翠眉不举花颜低。忽然一笑千万态，

见者十人八九迷。假色迷人犹若是，真色迷人应过此。

彼真此假俱迷人，人心恶假贵重真。狐假女妖害犹浅，

一朝一夕迷人眼。女为狐媚害即深，日长月增溺人心。

何况褒妲之色善蛊惑，能丧人家覆人国。

君看为害浅深间，岂将假色同真色。
开化八景诗 其八 银渚月出
黄辉（明代）

新月涓涓影尚孤，渐移天际倩谁扶。片轮碾破秋千顷，永夜虚谁玉一壶。

映渚易求丹桂种，沉波难觅水晶图。姮娥似念诗怀润，赠我清光满五湖。
官定后戏赠
杜甫（唐代）

不作河西尉，凄凉为折腰。老夫怕趋走，率府且逍遥。

耽酒须微禄，狂歌托圣朝。故山归兴尽，回首向风飙。
句 其七
欧阳修（宋代）

奏邸狱冤谁与辨，高桥客死世通悲。
末利菊
史铸（宋代）

来从西域馨香异，翻作东篱品自新。
悟此肯为微利役，殷勤来赏属幽人。
李侯新斋植松竹聊为杂言
张舜民（宋代）

尝闻君子居，一日顾必葺。
李侯作新斋，制度皆自给。
轩楹如肺腑，豁达可出入。
取竹渭水湄，移松陇山隰。
岁寒远相依，劲节久孤立。
栽培岂无法，根著至今湿。
清风在目前，独我得多挹。
归壤共无涯，往日不可及。
惟忧属后人，长半边声急。
卢滩杂兴五首
钱时（宋代）

莫问清流与浊流，向求胡越有同舟。
光风霁月无人识，掉臂行歌宿莽洲。
偈颂三十四首
释如净（宋代）

天地一指，万物一马。
二由一有，一亦放下。
然后向者里拈起，谓之衲僧火柴头。
大海波心轻{左扌右聿}动，须弥顶上汗通流。
今朝以此开炉，无宾主话勘破赵州。
拟归暖处，箭过髑髅。
横州龙池
徐安国（宋代）

为谷为陵事已非，灵源汇泽发光辉。有时风雨连村暗，夜半龙游古钵归。
西江月（十三）
张伯端（宋代）

丹是色身至宝，炼成变化无穷。更于性上究真宗。决了死生妙用。

不待他身后世，现前获福神通。自从龙虎著斯功。尔后谁能继踵。
赠别
陈陶（唐代）

海国一尺绮，冰壶万缕丝。以君西攀桂，赠此金莲枝。

高鸟思茂林，穷鱼乐洿池。平生握中宝，无使岁寒移。
次韵邹几圣舟次芜江见寄
郭祥正（宋代）

东风冉冉送年华，末路浮沈岂足嗟。身着朱衣行直道，手披黄卷悟空花。

世尘扰扰原无实，客宦悠悠役有涯。尚喜甘棠遗爱在，画船先许过渔家。
寒夜
巩丰（宋代）

瓦欲飞霜水欲冰，蒲团今夜有尘凝。
炉寒閒取薪添火，窗暗时将烛助灯。
久欲归田游宦客，未能忘肉在家僧。
於书更觉心情懒，病眼愁看细字蝇。
如归亭
章傪（宋代）

吴上江上客亭幽，地占姑苏最上游。
万顷重湖朝夕浪，几声残上往来舟。
凉生领袖苹风晚。冷射杯盘桂魄秋。
东道正闲时倒屣，笙歌谁惜一迟留。
后湖纪事和同僚联句韵 其三
陈恩（明代）

偶乘公暇共过湖，夙志初怀觉未孤。锦缆牙樯官座舫，平沙浅渚鸟交衢。

凌霄古木千章有，拂面红尘半点无。风景片时诗不尽，丹青还拟写冰壶。
鹧鸪天·玉座临轩宴近臣
佚名（宋代）

玉座临轩宴近臣。御楼灯火发春温。九重天上闻仙乐，万宝床边侍至尊。花似海，月如盆。不任宣劝醉醺醺。岂知头上宫花重，贪爱传柑遗细君。
与睦州甘彦初同知同过弋阳晚泊
龚敩（明代）

十年重过弋阳溪，野店山桥处处迷。乌鹊攒枝惊虎啸，猕猴曾过学猿啼。

客行官道霜犹湿，人醉邮亭日未西。说与睦州贤别驾，好因凋瘵问蒸黎。
皇后閤春帖子 其三
许及之（宋代）

不要梅花比玉容，柔桑枝上要春风。圣人见说常躬俭，拟助君王赏战功。
答和江子我 其一
程俱（宋代）

长江滚滚叶萧萧，心与虚空自寂寥。过眼文书风度穴，迎秋衾枕带忘腰。
迷道有感次韵
王柏（宋代）

未识大安道，行行多路岐。
人言讹近远，山路倍嵚巘。
自有康庄处，多因便捷移。
我今知堠子，万里不须疑。
五老峰
王洋（宋代）

小年那得此风流，老子登临兴未休。
恨石尚分三敌国，仙翁合列五诸侯。
捣练子 春日偶占
喻撚（清代）

香欲冷，雨初残。春事无多怕绕阑。侍女不知愁绝处，却持花片向人看。
隐吏亭杂诗
顾甗（明代）

卷幔青山入，抛书白日长。
苔茵承屐稳，竹粉惹衣香。
病喜谙禽戏，贫嗔减鹤粮。
自堪称隐吏，不用问行藏。
远游十首
韩元吉（宋代）

生死一大梦，梦觉谁当分。
梦中既不了，虽觉何足云。
天光发吾宇，澹然无朝曛。
至乐不外假，至贵斯无文。
求仙与学佛，举世徒纷纷。
再出郊韵三首
吴潜（宋代）

父老休惊作长官，只将田畯一般看。
汝应西墅功将毕，我亦南柯梦向残。
夕照拖云枫影乱，秋风扫地叶声乾。
瀛仙岛客知何处，策杖相从正不难。
渭上送人南归
许棠（唐代）

远役与归愁，同来渭水头。南浮应到海，北去阻无州。

楚雨天连地，胡风夏甚秋。江人如见问，为话复贫游。
题分宜谢草庐行卷
陆文圭（元代）

袁曹官渡争雌雄，荆州侨寄大耳翁。
涕流髀肉消不尽，试与元耳游隆中。
隆中自有躬耕者，布衣抱膝茅檐下。
从容一曲梁甫吟，不觉将军三枉驾。
室中屏人绚数语，跨荆包益成鼎峙。
南阳陌上龙出云，永安宫中鱼得水。
古今成败真邮传，英杰千年不一见。
识拔端由品藻公，位置无嫌草茅赋。
山中谢客江烟昏，谁摧行卷到柴门。
手披康乐草庐赋，知是兰庭佳子孙。
春塘柳禽成昨梦，炎与相业更谁论。
洞庭三江风浪奔，鲸鱼出没相吐吞。
何为四方归来些，山堂鹤怨能移文。
高阳台 为粟香室主人题冰泉集
郑文焯（清代）

斗玉花田，题璚梅岭，清词绣遍蛮弓。梦换萝衣，倦怀乌帽尘笼。

故山落尽荼蘼雪，怕燕归、还误东风。谩销凝，暗草池尊，乱叶楼钟。

苍梧旧迹追遗赏，忆呼猿烟语，招鹤云踪。一掬寒湫，采珠应叹江空。

袖中重见沧州槁，倩夜弦、弹泪鲛宫。感年芳、红雨桄榔，碧月芙蓉。
读袁机仲通鉴纪事本末 其二
蒋元（清代）

务勤远略广威恩，旄节兵戈出玉门。但使蒲桃天马至，不妨公主嫁乌孙。
鸡唱歌
项安世（宋代）

莫歌鸡唱晓，老泪不禁弹。
昔为祖士雅，今作杜齐安。
久病，或劝勉强游适，吟四绝答之
范成大（宋代）

鹤怨久回俗驾，鸥盟谁主载书？
一丘一壑谢汝，三岁三秋望予。
慈福太后生辰圣驾同中宫过北内上寿至晚銮仗方回观者无不仰赞庆礼四朝之尊也
韩淲（宋代）

南渡衣冠近百年，四朝安稳在吴天。斯民何幸归仁寿，咸戴慈仪五福全。
戏言寄霅溪使君唐司勋
郑獬（宋代）

水精宫殿从来小，寂寞蓬莱不可游。
十万人家明镜里，神仙都会是杭州。
杭山八景 其四 双衢嘶马
章鉴（宋代）

达邦大道两迢迢，金辔玲珑匹马骄。腰袅嘶风蹄蹀躞，骧腾掣电尾萧骚。

雄声已骋才人德，猛气尤思大将骁。凤臆龙髯谁可并，郭家狮子著先朝。
和武公望从人觅酒二首
廖行之（宋代）

春愁满眼久驱除，懒问生涯念及孥。
但得论文留客醉，不妨问字到山居。
寒收冻面应浮蚁，暖入芳腴可泛酥。
便欲呼儿洗杯酌，陶然应许及波余。
次韵寄李六弟济南郡城桥亭之诗
黄庭坚（宋代）

客心如头垢，日欲撩千篦。
闻人说江南，喜气吐晴霓。
伏枕梦归路，子规吟翠微。
济南似江南，旧见今不疑。
洗心欲成游，王事相夺移。
驽马恋栈豆，岂能辞絷缧。
本无封侯骨，见事又重迟。
徒能多著酒，大腹如鸱夷。
惟思一渔舟，载网横渺弥。
矫贡历下亭，朱阑转清溪。
春风吹桃李，三月自成蹊。
翠叶张日幄，红英铺地衣。
此中有佳兴，不醉定自非。
况当郡政成，野茧麦两岐。
与民同观游，永夜不阖扉。
女墙上金枢，天如青琉璃。
想子果下归，马饱生刍嘶。
前往焦山历代尊宿真赞 深禅师
释怀深（宋代）

南山拾得劫初铃，乡曲谁人会此声。拨转海门关棙子，云楼月殿一时成。
题赵楶所收赵令穰大年烟林二绝 其一
张耒（宋代）

江上孤烟蔽远林，秋原人静下鸣禽。水乡此景常经眼，谁信侯家画万金。
缺月镜颂
黄庭坚（宋代）

月坠镜中，无灭无生。
月虽缺半，影像圆成。
南柯子
秦观（宋代）

霭霭迷春态，溶溶媚晓光。不应容易下巫阳。只恐翰林前世、是襄王。
暂为清歌驻，还因暮雨忙。瞥然飞去断人肠。空使兰台公子、赋高唐。
宜甫家有金铃菊客未这识因代菊赠宜甫
司马光（宋代）

主人倦邀客，寂寞委苍苔。
此日开无益，明年不复开。
画堂春（饮赵渊卿容光堂）
赵彦端（宋代）

倡条繁蒂绿层层。解衫扶醉同登。暝云无树亦＿嶒。红袖深凭。

病思去春饶睡，醉魂因酒思冰。夜凉星斗挂修甍。歌尽香凝。
经河上公庙
李隆基（唐代）

昔闻有耆叟，河上独遗荣。迹与尘嚣隔，心将道德并。

讵以天地尘，宁为宠辱惊。矫然翔寥廓，如何屈坚贞。

玄玄妙门启，肃肃祠宇清。冥漠无先后，那能纪姓名。
归休亭
诸葛赓（宋代）

日影初升竹半高，一天晴色读离骚。
凭栏对客浮樽斝，隔水听人正桔槔。
拂去梁尘饯乳燕，扫归松栗煮秋涛。
柴门正对青青柳，浪说新诗欲拟陶。
戊申年七夕五绝
刘筠（宋代）

伯劳东翥燕西飞，又报黄姑织女期。
天帝聘钱还得否，晋人求富是虚辞。
饮兵厨羔羊酒
晁公溯（宋代）

沙晴草软羔羊肥，玉肪与酒还相宜。
鸾刀荐味下曲蘖，酿久骨醉凝浮脂。
朝来清香发瓮面，起视绿涨微生漪。
入杯无声泻重碧，仅得一醉夫何为。
君不见先王作诰已刺讥，捂为为此尤可悲。
赠郑毅夫
徐积（宋代）

摩天羽翮森森齐，胸中壮气蟠虹霓。区区世俗谁相知，青云歧路看如泥。
挽李楼山观文三首
李曾伯（宋代）

相从剑南幕，公壮我丁年。
寘彼诸生后，荐之明主前。
承颜台衮近，托迹午桥边。
壤厦千秋隔，潸然老泪涟。
泊舟浮石寺前有善士百馀辈拜迎因联句于水滨民居之壁
白玉蟾（宋代）

三百六旬周复始，二十四岩高且寒。法乳试流锋上蜜，诗肠略露管中班。

山山日脚黄金软，片片梅心白雪乾。遥指烟霄呼缟鹤，一声清啸水云闲。
颂古三首 其二
释师范（宋代）

晴空轰霹雳，官路栽荆棘。没兴遭逢著，前凶后不吉。
九曲径
成鹫（清代）

莫疑吾道太孤危，渐入应知渐坦夷。万仞登峰无等级，曲垂方便与君期。
古剑歌
黄曾（清代）

铁花入土土花语，欲龙不龙笑蛰汝。精芒夜敛鸊鹈寒，髑髅啼煞青枫雨。

锟铻一铸离宫愁，犀棱两面夸纯钩。大刑小刑作虹起，拔鞘欲舞天为秋。

劫沙摄匣匣已空，黄金声价悲雌雄。自来神器久沦落，利用翻让铅刀功。

杯酒英雄评得失，镫前重握千秋血。手掬西江一摩拂，红吐空山霹雳舌。
家查客叔招同吴山尊陈荔峰小集
查人和（清代）

渐收檐铎晚风声，一线天光捲幔迎。月共梅花邀客至，窗衔山色放宵晴。

陈遵尺牍原无匹，吴质文章旧有名。炉火欲销镫欲黐，起听街鼓报三更。
子产坏晋馆垣
左丘明（先秦）

公薨之月，子产相郑伯以如晋，晋侯以我丧故，未之见也。子产使尽坏其馆之垣，而纳车马焉。

士文伯让之，曰：“敝邑以政刑之不修，寇盗充斥，无若诸侯之属辱在寡君者何，是以令吏人完客所馆，高其闬闳，厚其墙垣，以无忧客使。今吾子坏之，虽从者能戒，其若异客何？以敝邑之为盟主，缮完葺墙，以待宾客。若皆毁之，其何以共命？寡君使匄请命。

对曰：“以敝邑褊小，介于大国，诛求无时，是以不敢宁居，悉索敝赋，以来会时事。逢执事之不闲，而未得见；又不获闻命，未知见时。不敢输币，亦不敢暴露。其输之，则君之府实也，非荐陈之，不敢输也。其暴露之，则恐燥湿之不时而朽蠹，以重敝邑之罪。侨闻文公之为盟主也，宫室卑庳，无观台榭，以崇大诸侯之馆，馆如公寝；库厩缮修，司空以时平易道路，圬人以时塓馆宫室；诸侯宾至，甸设庭燎，仆人巡宫，车马有所，宾从有代，巾车脂辖，隶人、牧、圉，各瞻其事；百官之属各展其物；公不留宾，而亦无废事；忧乐同之，事则巡之，教其不知，而恤其不足。宾至如归，无宁灾患；不畏寇盗，而亦不患燥湿。今铜鞮之宫数里，而诸侯舍于隶人，门不容车，而不可逾越；盗贼公行。而天疠不戒。宾见无时，命不可知。若又勿坏，是无所藏币以重罪也。敢请执事，将何所命之？虽君之有鲁丧，亦敝邑之忧也。若获荐币，修垣而行，君之惠也，敢惮勤劳？”

文伯复命。赵文子曰：“信。我实不德，而以隶人之垣以赢诸侯，是吾罪也。”使士文伯谢不敏焉。

晋侯见郑伯，有加礼，厚其宴好而归之。乃筑诸侯之馆。

叔向曰：“辞之不可以已也如是夫！子产有辞，诸侯赖之，若之何其释辞也？《诗》曰：‘辞之辑矣，民之协矣；辞之怿矣，民之莫矣。’其知之矣。”
故乡
龙昌期（宋代）

桤木惭桑低别壤，芋苗护稻远分行。
上书莫道便他郡，学稼终宜老故乡。
再次武公望雪梅韵五首
廖行之（宋代）

梅边好与酒杯持，寂寂雅檐短短篱。
但有诗人出佳句，绝胜謏墓得金碑。
团练统制程公全哀挽
程旸（宋代）

江迹留空垒，牙枭谶异徵。
报君忠贯日，吞虏气填膺。
死战悲杨业，生降唾李陵。
哀荣褒典存，主上已中兴。
隐真洞
赵汝造（宋代）

鼎湖剑佩有遗踪，唐室真人羽化同。
九转蕊成丹灶冷，五云车去玉堂空。
仙家日月蓬壶里，尘世烟化梦寐中。
徒有旧山流水畔，古松枝叶若吟风。
用蒋伯威韵贺马易之自京回
张仲深（元代）

故人长是别离难，今日论交未尽欢。客里旧毡随地暖，囊中古剑倚天寒。

反思旨酒分光禄，尚忆和羹给大官。文事固知天未丧，太平丞相政桓桓。
虎丘西僧房晨访曹茂来居士山阁小饮
王世贞（明代）

竹径通幽信短筇，山楼忽敞得从容。残霜堕木青仍在，旭日披从紫渐浓。

香积总饶居士饭，东林翻厌远师钟。逢君更自宽拘束，一盏双螯喜杀侬。
梧桐影 其二
左锡嘉（清代）

麦浪浮，荷衣展。风卷柳花零粉香，青萍贴水随波软。
呈陆严州二首
赵蕃（宋代）

一代诗盟孰主张，试探源委见深长。
家声甫里归严濑，句法茶山出豫章。
千里寸心长炯炯，十年两鬓漫苍苍。
扁舟纵欲乘风去，可不一登君子堂。
秋日登拟岘台二首 其二
谢薖（宋代）

徘徊欣与赏心同，读遍碑词字字工。共叹黄垆封白壁，一时悲泪洒秋风。
田家语
梅尧臣（宋代）

庚辰（1040年，即康定元年）诏书，凡民三丁籍一，立校年长，号弓箭手，用备不虞。主司欲以多媚上，急责郡吏；郡吏畏，不敢辩，遂以属县令。互搜民口，虽老幼不得免。上下愁怨，天雨淫淫，岂助圣上抚育之意耶？因录田家之言次为文，以俟采诗者

谁道田家乐？春税秋未足！
里胥扣我门，日夕苦煎促。
盛夏流潦多，白水高于屋。
水既害我菽，蝗又食我粟。
前月诏书来，生齿复版录；
三丁藉一壮，恶使操弓韣。
州符今又严，老吏持鞭朴。
搜索稚年艾，惟存跛无目。
田闾敢怨嗟，父子各悲哭。
南亩焉可事？买箭卖牛犊。
愁气变久雨，铛缶空无粥；
盲跛不能耕，死亡在迟速！
我闻诚所惭，徒尔叨君禄；
却咏《归去来》，刈薪向深谷。
别周侍郎五首
彭龟年（宋代）

太和到处萌，物各从所受。
老农嘉谷心，自觉秭稗丑。
道旁有荆棘，斤斧不得宥。
移根著山阿，吾亦付薪槱。
壬申冬晦叔译史归别小诗奉饯
陆文圭（元代）

苍颉制字传羲皇，鬼神夜哭殊仓黄。语言声律未易下，嗟君楚产学北方。

又能经术饰吏事，笔墨岂足尽所长。邮亭一夕饮离觞，他年富贵勿相忘。

天无烈风海波静，白雉九译贡越裳。盛时努力早出仕，成诵姬旦坐明堂。
丁香结 秋日梨花，再和君特
陈洵（清代）

金屋多娇，玉容无主，心事看秋如醉。正雨酥云腻。

有素月、漫约如昏临砌。送春余艳在，流尘溅、泪痕暗里。

婵娟俱冷，也要数点微微雪意。

何似。懒困倚东阑，拚却良辰自睡。故国青旗，深宫玉笛，去情全背。

如梦寻到顿失，过眼青芜地。相逢红叶伴，犹问新枝嫩子。
溧水无相寺赠僧
韩熙载（五代）

无相景幽远，山屏四面开。
凭师领鹤去，待我挂冠来。
药为依时采，松宜绕舍栽。
林泉自多兴，不是效刘雷。
行东山下至南岩
陆游（宋代）

穿林了不厌崎岖，邂逅幽怀得少摅。
昔媿出山成小草，今知临水羡游鱼。
呦呦驯鹿随轻策，决决流泉入野渠。
坐觉尘襟真一洗，正如头垢得爬梳。
丁未仲仲赏月
孙介（宋代）

诗成二十年，今夜月重圆。
两姓包三乐，同寮庆十全。
笑谈谐素愿，宾主谢高天。
莫逆无劳约，俱祈得永延。
和使君王子坚游邓氏天开图画韵
程公许（宋代）

春风满城关笑颜，使君明当出游山。
东州山川北佳丽，凌云耀日季孟间。
紫丝步障元不要，飞槛层栏一凭眺。
岁丰民乐片调宽，挟四老仙共舒啸。
使君吟肩李杜齐，落笔便觉三山低。
招来倦无客赓载，韵险令我窘见挤。
烟霞风月无疆界，不忧寒具油侵坏。
寄谢摩诘休苦心，使君诗是有声画。
题顺宁窗
王遂（宋代）

云从西去又还东，不逐天回却逐风。
春日岂无晴昼永，扫除阴翳出长空。
客夜
杜甫（唐代）

客睡何曾著，秋天不肯明。
卷帘残月影，高枕远江声。
计拙无衣食，途穷仗友生。
老妻书数纸，应悉未归情。
春尽遣怀
陆游（宋代）

袅袅炉香昼掩扉，残年真是解尘鞿。
青饥旋捣通邻好，白葛新裁制暑衣。
避日小鱼穿藻去，倚风轻燕拂帘飞。
要知名宦非初意，三十年前已念归。
移菊
吴则礼（宋代）

爱此秋气凉，捐书坐北户。
黄华手自栽，开花忽无数。
朔风吹寒云，色映茅檐暮。
起立伫幽香，泥衣有零露。
旋移霜中花，娱此覉旅人。
白发图一笑，天公初不嗔。
平生饱参鼻，宿昔应供身。
老大无所著，幽花如绝伦。
胜处那可已，聊复运意根。
漉彼汗滓酒，浇兹葵苋唇。
凭君办好语，与招江海魂。
端欲道逸想，缅焉难具论。
寓怀
释行海（宋代）

此去茫茫几度秋，南来犹在古杭州。
楼台雨打归魂冷，沙漠风吹杀气浮。
龙管凤箫遗旧曲，吴花越草换新愁。
相逢喜话中兴事，今日胡家白骨丘。
弟茝家醉中趁笔
陈著（宋代）

前山屏开照檐绿，后山如坐膝抱屋。
数亩山园半亩池，松影参差庇梅竹。
九月九日天气清，银白金黄百种菊。
诗人好事酷喜客，新酒篘醲烹野蔌。
中有有识剪发妻，谈笑咄嗟具鱼肉。
我醉不知日午晡，但觉意气横山谷。
吁嗟乎为可如时，我辈得此一日福。
宇宙自隘我自宽，人生无厌我自足。
梅山生计亦凄凉，一醉何曾计饘粥。
浮邱洪崖总妄传，最好只有三万六千局。
殿庐偶成
张孝祥（宋代）

帘幕垂垂燕子风，宫花春尽翠阴浓。日长禁直文书静，宝爇时时一拆封。
和座客
周颛（唐代）

十载文场敢惮劳，宋都回鶂为风高。

今朝甘被花枝笑，任道尊前爱缚猱。
奉和彭伯圻过流江相寻不遇之作
刘崧（元代）

十年江海旧相知，何事重逢竟后期。乱定总知为客惯，别来惟恨寄书迟。

帆开极浦云飞处，酒醒空山月上时。闻有早梅花底约，梦回长是咏君诗。
咏史上·主父偃
陈普（宋代）

当年齐赵倚黄昏，曾叹蒙恬灭子孙。
一日上天沾五鼎，依角蜚粟度龙门。
桐庐员外出勋德之门以儒素为业泊来仪於京阙
扈蒙（宋代）

王谢高门江鲍才，东游何用更裴回。
弦歌好就吴乡拜，簪组初裴魏阙来。
清酒一尊携潋滟，旧诗千首贮琼瑰。
健颿轻櫂须行乐，莫效当时庾信哀。
菊潭二首 其二
李蓘（明代）

浩荡李青莲，清狂孟襄阳。当时各到菊潭上，风流对酒酣壶觞。

各树槭槭各菊老，谷中人寿今多少。高贤已去碧各空，千载流光一归鸟。
贺新郎·瑞气笼清晓
辛弃疾（宋代）

瑞气笼清晓。卷珠帘、次第笙歌，一时齐奏。无限神仙离蓬岛。凤驾鸾车初到。见拥个、仙娥窈窕。玉佩玎裆风缥缈。望娇姿、一似垂杨袅。天上有，世间少。刘郎正是当年少。更那堪、天教付与，最多才貌。玉树琼枝相映耀。谁与安排忒好。有多少、风流欢笑。直待来春成名了。马如龙、绿绶欺芳草。同富贵，又偕老。
寄张六
刘攽（宋代）

君为弃官去，豪气故风流。无复池中物，真能方外游。

浮生都物变，衰俗使人愁。闻有桃源路，归来试力求。
题西岩寺三绝
裴大亮（宋代）

清溪如鉴照行人，谷鸟山花景渐新。
五马频来无别事，为思江上若邪春。
子进子仪过予山居子进有诗次韵呈子进兄弟二
赵蕃（宋代）

荆谿有三士，求识自初年。
才大俱诗伯，公惟愧饮仙。
结交期耐久，过我地忘偏。
惭愧衡门下，今成顿有边。
题天目山
郑玉（唐代）

势压东南万象低，溟濛空翠望中迷。龙飞凤舞川原秀，地下天高日月齐。

武肃百年钟霸气，文忠千古欠留题。客来欲问青云路，凿破崚嶒便作梯。
清平乐
尹鹗（五代）

偎红敛翠，尽日思闲事。髻滑凤凰钗欲坠，雨打梨花满地¤

绣衣独倚阑干，玉容似怯春寒。应待少年公子，

鸳帏深处同欢。

芳年妙妓，淡拂铅华翠。轻笑自然生百媚，争那尊前人意¤

酒倾琥珀杯时，更堪能唱新词。赚得王孙狂处，

断肠一搦腰肢。
效吴融咏情
张耒（宋代）

依依漠漠复纷纷，触处相随过晓昏。
知是妄缘除不尽，更教风月助吟魂。
寓宝相有作
陆游（宋代）

扫地镜面清，烧香云气润。
道人敬爱客，危坐目不瞬。
童子髡两敬，经襌亦精进。
我来愿同龛，欢喜无少吝。
临堂坐夜分，佛灯看堕烬。
清晨爽如秋，摄衣相问讯。
道在氛埃表，此语其殆信。
永愧小阮高，超然弃须鬓。
赠施子从国琠南归称尊公寿
戴梓（清代）

一湾流水万山中，来问梅花小路通。游子骑归丁令鹤，老人神度藐姑风。

庭栽松子龙千尺，砌绕兰宫蕊半弓。北犬晨凫堪色养，何须麟脯觅方蓬。
陪独孤使君同与萧员外证登万山亭
孟浩然（唐代）

万山青嶂曲，千骑使君游。神女鸣环佩，仙郎接献酬。

遍观云梦野，自爱江城楼。何必东南守，空传沈隐侯。
含风夕（此后拾遗时作）
元稹（唐代）

炎昏倦烦久，逮此含风夕。夏服稍轻清，秋堂已岑寂。

载欣凉宇旷，复念佳辰掷。络纬惊岁功，顾我何成绩。

青荧微月钩，幽晖洞阴魄。水镜涵玉轮，若见渊泉璧。

参差帘牖重，次第笼虚白。树影满空床，萤光缀深壁。

怅望牵牛星，复为经年隔。露网褭风珠，轻河泛遥碧。

讵无深秋夜，感此乍流易。亦有迟暮年，壮年良自惜。

循环切中肠，感念追往昔。接瞬无停阴，何言问陈积。

馨香推蕙兰，坚贞谕松柏。生物固有涯，安能比金石。

况兹百龄内，扰扰纷众役。日月东西驰，飞车无留迹。

来者良未穷，去矣定奚适。委顺在物为，营营复何益。
颂古四十四首
释师范（宋代）

地神归地，天神归天。
殷勤奉送，宝马金钱。
上广东漕使黄郎中
曾丰（宋代）

天相公生，成春收集。
挺所钟兮，醇乎成质。
月夜怀要叔刚
梁该（宋代）

凉生秋雨霁，华月上疏林。
因听落叶响，稍知秋意深。
芳岁倏已徂，白发鬓边侵。
故人渺何许，日夜怀微音。
无由亲兰藻，何以慰冲襟。
云中徒矫首，露下空长吟。
戊午与诸友同谒犀斜南谷二师坟作 其一
林希逸（宋代）

来往松间不计年，学无进趣负师传。侯芭白发今能几，知付他谁守太玄。
汉诏郡县行乡饮酒礼颂诗
洪遵（宋代）

天生蒸民，曷其有识。
维圣摩励，规闲矩饬。
题豫章镏孝纪所藏米元晖画卷时久不得东吴消
吴哲（宋代）

淞阳之居何处寻，展卷聊复尉幽心。
门前莺去春事毕，屋里雨鸣江树深。
微茫汉月堕燕草，窈窕吴成越吟。
南宫仙人独不死，白云峨峨苍山岑。
闻夏太尉自长安徙备西边
刘敞（宋代）

防秋未得还，战士出长安。地利山河险，天时关塞寒。

羌夷避飞将，天子倚良翰。见说成功近，秦中意似宽。
山中杂咏
许必胜（宋代）

灼灼山半花，闲闲水中藻。
苟无松柏心，飘零向谁道。
蜉蝣炫衣裳，楚楚苦不保。
野老惜春色，间篱薙青草。
青草忽已繁，兰蕙日已老。
兰蕙日已老，我心当奈何。
人生贵适意，所乐岂在多。
卓然负书翁，悠悠谢山阿。
偈颂一百零二首
释绍昙（宋代）

烟晴竹树啼姑恶，月冷松梢哭子规。
莫谓一声声破梦，未归须忆到家时。
张子仪太社折送秋日海棠二首
杨万里（宋代）

木蕖篱菊总无光，秋色今年付海棠。
为底夜深花不睡，翠纱袖上月如霜。
送无相禅师入关
章孝标（唐代）

九衢车马尘，不染了空人。暂舍中峰雪，应看内殿春。

斋心无外事，定力见前身。圣主方崇教，深宜谒紫宸。
送别姚复庄燮
叶元阶（清代）

昔君湖上来，子规啼满树。今君从此去，溪流益奔布。

叆叆阴云中，群叫一如故。密叶暗不见，林花自纷雨。

凄然惊客耳，想当为其住。十日入山城，城北多野趣。

去冬历枯涸，兹复改秾煦。出挹清明界，重寻旧游路。

湖鸭喧萍沚，园鸠快宿澍。石亭堪止息，幽赏会来助。

遥念北山下，猿鹤有孤寓。夜月对常好，还轨骤难遽。

作诗怀之子，因风以将附。
自舒城南至九并并舒河行水竹甚有佳致马上成五首 其三
刘攽（宋代）

一溪分百泉，一泉流十家。恶竹莽连云，古树横带沙。

鱼子戏稻秧，凫雏唼荇花。信美非故乡，无由寄生涯。
郭公
孔平仲（宋代）

枉渚潮初落，平冈日又西。芦丛深处泊，惟有郭公啼。
暮春于山谷寺上方遇恩命加官赐服酬皇甫侍御
独孤及（唐代）

天书到法堂，朽质被荣光。自笑无功德，殊恩谬激扬。
还登建礼署，犹忝会稽章。佳句惭相及，称仁岂易当。
绍兴以后祀五方帝六十首
佚名（隋代）

五德之王，谁实始之。
功括造化，兴天无期。
酌我清酤，兴献载饬。
神监孔乡，天子之德。
山居杂诗九十首 其二
曹勋（宋代）

农人作田务，耘者最辛苦。肘膝伏泥涂，拔莠连茹取。

所拔随已多，悉酿所伏处。惟冀禾稻肥，岂问正炎暑。
字字双
王丽真女郎（唐代）

床头锦衾斑复斑，架上朱衣殷复殷。空庭明月闲复闲，

夜长路远山复山。
陪枢密高公镇抚吴公宴于亭山席上赋
王祎（明代）

楼船归路望蓬莱，十里荷花映醉腮。小帜大旗斜日照，短箫长笛远天回。

将军自是王孙贵，坐客惭非处士才。分付沙头双白鹭，忘机彼此莫相猜。
澹山岩
陈宗礼（宋代）

永州澹岩天下稀，山灵妙斲涪翁知。蹲猊翔凤献颖异，中有仙佛来娱嬉。

我生骨相□冰雪，心境相□生怿悦。缘轻自笑来已迟，犹见岩前古时月。
子寿从金陵之招
韩淲（宋代）

白下长干亦旧游，十年重到喜依刘。幕中筹策无非事，江左衣冠有胜流。

满路梅花春信动，一篙波影颂声浮。从来知己何难易，赢得荣名尚黑头。
记小圃花果二十首
刘克庄（宋代）

果核无殊性，惟榴有北南。
红榴满天下，不似玉榴甘。
溪上与东川雪潭石泉橘潭诸友钓饮
庄昶（明代）

九曲风光主客分，一人一曲弄溪云。浴沂每自论前古，此日相看似昔闻。

饮量且须容病叟，老狂何敢让诸君。醉扶童子归来晚，花柳前川漾夕曛。
湖山杂赋
陆游（宋代）

门前天镜倒千峰，舍後菰蒲与海通。
乘兴出游无远近，烟波何处觅孤篷？
次韵和章頔见寄
杨亿（宋代）

鸡窗十载共论文，兰室依然有旧薰。
雨雪共抛修竹苑，烟霞独访武夷君。
随珠照乘元无类，天骥追风定不群。
犬子赋成犹未献，飘飘词气已凌云。
路傍曲
陆游（宋代）

大道南北出，车轮无停日。
彼岂皆奇才，我独饥至夕。
尚雅斋为佳甫作
黎民表（明代）

试问通侯印，何如乐志园。传家为竹素，入室有兰荪。

玉度波千顷，清吟月满轩。款门无恶客，芳醴正盈尊。
贻宽恤闻人太博
吕陶（宋代）

治平日久法制宽，远方民力尤衰残。昔之陆海号富庶，今也乐岁嗟饥寒。

不惟浅夫事苟简，抑有能吏争彫刓。天涯僻陋九重阻，自弃沟壑甘长叹。

咄嗟蚩蚩乃邦本，基本坚厚邦如磐。吾君仁圣重恤此，择才将命图全安。

诏云询访民疾苦，可以革弊而更端。士之蓄蕴贵及物，镃基智慧乘时难。

惟君措置有大略，高谈所吐皆琅玕。力蠲积祲少顾避，深体上意思保完。

纲维修举有条目，源流澄洁无波澜。迟闻王泽得下究，沦浸骨髓其声欢。
偈六首
释法智（宋代）

辨不辨，昏不昏，
打破盆子只论盆。千里远山烟树，
数家沙岛渔村。夜深月与湖光浑，
天水茫茫绝点痕。
岁晚杂题四首 其二
周紫芝（宋代）

草色无人地，梅花近腊天。拟飞犹未雪，将尽欲新年。

漫与空成恨，无求合信缘。平生为晚计，老去更茫然。
邑人张孝友亲殁庐墓六年有五色鸟集墓陇邑大
徐洪（宋代）

孝友闻张仲，贻谋直到今。
六年枯血泪，五色集祥禽。
表此励颓俗，来兹生孝心。
移风名不忝，茂宰意良深。
谢程帅袁制使
陈造（宋代）

丰约自定分，丝粟戒妄求。
斯文寓理窟，多取谁汝尤。
人间张长公，肮脏谢公侯。
穷涂有乐地，投老容夷犹。
题张睢阳庙
倪城（清代）

斗大孤城众寇环，乞师空见霁云还。力当贼势江淮上，誓植人伦天地间。

杀妾当年犒士卒，表忠今日泣愚顽。李唐社稷终成梦，古庙秋风宿草斑。
沐发
张嵲（宋代）

今旦一沐浴，废兹简编功。
读书岂常勤，鞭策常自攻。
繄予发种种，力此将何庸。
不如掩卷坐，前山翠濛濛。
闲咏
陆游（宋代）

白头羁客更堪论，身寄城南桑竹村。
一榻琴书春寂寂，四山雾雨昼昏昏。
常情共笑门庭冷，好事虚推辈行尊。
烧笋炊粳真过足，儿曹不用致鱼餐。
次韵俞路分见寄
朱翌（宋代）

龙尾道南初见子，炯如玉玉笋出瑶林。
别来东海记三浅，歌罢武溪同一深。
后五日看真得力，前三语且更留心。
平生著手枯桐上，会有人能识此音。
送玉面貍与月湖
叶寘（宋代）

迎阳舐掌餐朝霜，虎额分白狐裘黄。
野人供之未敢尝，聊比涧沚溪毛将。
方其潜遁嵌空去，塞向固然知墐户。
藏身为地抑何拙，令人开户知其处。
贵重荣称玉面郎，尾以牛后夸奇章。
世间丑好谁争强，贤否一语由臧仓。
谂季貍兮美南国，范我驰驱非诡获。
衣褐褐见脱脱兮，雪绰通身妙藏白。
人言可以贡金门，芹美犹云欲献君。
倘幸珍称供玉食，全胜肥遁老邱园。
侑以诗篇烦笔削，诗欠活眼觅一著。
天界社集赋得薰风自南来殿阁生微凉二首 其二
卢龙云（明代）

台殿元虚敞，披襟更纳凉。飙含槐柳色，气袭芰荷香。

解阜歌虞帝，清泠快楚王。炎氛俱涤尽，夏日正堪长。
送韩起
赵湘（宋代）

门外雨初晴，春深送客行。
离筵近流水，芳草向空城。
远鸟啼仍乱，残花坠欲并。
会须频饮酒，莫遣白髭生。
题云际寺故僧院
耿湋（唐代）

白发匆匆色，青山草草心。远公仍下世，从此别东林。
旧镜
鲍溶（唐代）

婵娟本家镜，与妾归君子。每忆并照时，相逢明月里。

春风忽分影，白日难依倚。珠粉不结花，玉珰宁辉耳。

心期不可见，不保长如此。华发一欺人，青铜化为鬼。

良人有归日，肯学妖桃李。瑶匣若浮云，冥冥藏玉水。

侍儿不遣照，恐学孤鸾死。
叹燕
陈忱（清代）

春归林木古兴嗟，燕语斜阳立浅沙。
休说旧时王与谢，寻常百姓亦无家。
送程给事知越州 其二
沈绅（宋代）

千兵督府占楼居，刻锁君门一夕虚。为厌承明新递直，却探禹夕旧藏书。

家头鼓角闻初近，座上湖山画不如。一道政清貔虎肃，四星密拱紫微车。
缘识
宋太宗（宋代）

多言心不善，出口莫能追。
如梦欢娱乐，归家说盛衰。
擬将何所用，理乱别公私。
方寸巧施设，小人亦可悲。
偈颂一百零九首
释可湘（宋代）

二月春将半，夭桃盛放花。
灵云归去后，香艳落谁家。
只如道直至如今更不疑，遇饭吃饭，
遇茶吃茶。
泥阳馆
贾岛（唐代）

客愁何并起，暮送故人回。
废馆秋萤出，空城寒雨来。
夕阳飘白露，树影扫青苔。
独坐离容惨，孤灯照不开。
和孙少述中秋 其二
刘攽（宋代）

竟夕云四敛，始知天意偏。西风不胜冷，亭午更添圆。

老发缘诗苦，秋怀得酒便。君居江浦上，望我想依然。
题玩芳亭五首 其四
王士熙（元代）

拂拭亭前石，东风屋角生。浅云浮水动，迟日傍花明。

春去青林合，人来白鸟迎。暮尘回首处，此地可忘情。
双头红蕖
陶益（明代）

并蒂芙蓉出水中，丹霞翠雾拥帘栊。夜来又见双双响，疑是东坡竹影红。
秋景 其二 鹭于飞
刘辰翁（宋代）

鹭闲如可语，飞去复何图。但见振兮振，不知于此于。

难令公子浊，似是列仙癯。近逼孤云小，遥看点雪无。

沧洲何尔我，白发自江湖。风雨鱼歌外，玄真逝与俱。
观调发四首
刘克庄（宋代）

大胡自来未易当，谓鞭可投沙可囊。
庙谟先事自为备，天堑虽险难撤防。
健儿白叟乡之望，愿闻一语以自壮。
老儒无以激发君，历历为君说名将。
武襄贵不除黥文，韩岳亦隶河北军。
当时繿缕何足云，异日挂剑图元勋。
满庭芳（贺晚生子）
百兰（宋代）

有分非难，是缘终合，采来还换须臾。少年培植，春意已敷腴。毕竟花多驻果，坚牢是、蚌老生珠。君知否，今番定也，颠不破翻琠。

遥知纷瑞霭，十分郎罢，黄溢眉须。便何妨燕喜，剩买欢娱。况侍北堂难老，庭阶映、玉树森如。金荷劝，从教酩酊，扶醉看孙株。
寄杨五桂州谭（因州参军段子之任）
杜甫（唐代）

五岭皆炎热，宜人独桂林。梅花万里外，雪片一冬深。

闻此宽相忆，为邦复好音。江边送孙楚，远附白头吟。
六月二十一日内引赐对缉熙殿玉音宣问漏下数
岳珂（宋代）

单轺从此历湖阴，自愧便蕃圣泽深。
赠策不烦秦士叹，埋轮聊见汉臣心。
主忧未解诚知辱，民瘵犹思力不任。
表语拳拳美怀报，用中聊以当虞箴。
寄马彦会
甘瑾（明代）

百战孤城血未干，故人书札报平安。
秋风代马思燕草，夜月湘歌怨澧兰。
万里江湖仍旅食，百年天地自儒冠。
山阴更有诛茅地，仗剑休辞行路难。
次韵俞东村见示四首 其一 自述草堂之陋
董纪（明代）

草茅蔽野出无蹊，寥落衡门水竹西。客至尚能留一饭，小儿沽酒妇蒸藜。
送人尉闽中
李颀（唐代）

可叹芳菲日，分为万里情。阊门折垂柳，御苑听残莺。

海戍通闽邑，江航过楚城。客心君莫问，春草是王程。
清藏主归乡省亲
释如珙（宋代）

入我门来先割爱，胡为旧路又重行。
娑婆世界多寒暑，一个皮囊几度生。
盆池白莲
郑刚中（宋代）

芬陀利出盆池上，妙时薰我三生障。
月明风细愈严净，政恐下有威光藏。
入蜀
刘叉（唐代）

望空问真宰，此路为谁开。峡色侵天去，江声滚地来。

孔明深有意，钟会亦何才。信此非人事，悲歌付一杯。
皇太后阁六首
苏轼（宋代）

闵楚遗风万古情，沅湘旧俗到金明。
翠舆黄繖何时幸，画鷁飞凫尽日横。
奉和御制平胡
裴漼（唐代）

玄漠圣恩通，由来书轨同。忽闻窥月满，相聚寇云中。

庙略占黄气，神兵出绛宫。将军行逐虏，使者亦和戎。

一举轒輼灭，再麾沙漠空。直将威禁暴，非用武为雄。

饮至明军礼，酬勋锡武功。干戈还载戢，文德在唐风。
筠城旭日　 新兴
苏宇元（明代）

半壁祥开刺史天，翠篁高拂曙光妍。晓晖叱驭趋丹阙，瑞霭浮轮捧御筵。

修干参霄雄百雉，疏阴流影照新阡。明时自是天中丽，嵩祝金瓯巩万年。
邓仰泉挽歌 其一
霍与瑕（明代）

初夏翩翩小洞游，别来书信几绸缪。不胜古意依云壑，更有新诗到广州。

知己忽传星陨夜，哭君狼藉叶飘秋。精神许健成归尽，泡沫真如尘世浮。
南省帘外唱和五首 其五
许及之（宋代）

不因呵手轴书帘，颛帝司寒盍解严。已放官梅撩杜老，更堪园柳忆陶潜。

定无裁鉴追王谢，敢别妍媸摈嫫盐。尔许空餐已知愧，底须自喜作沾沾。
偈颂二十一首
释普宁（宋代）

这个老汉，软顽希罕。
煨而不熟，煮而不烂。
没兴遭他负累，被陷煮黄苦难。
怨之不已，恨之不休，
且将这个雪冤雠。
同游赏心亭用前韵 其一
史浩（宋代）

古堞高千雉，危亭屹巨犀。云霄知路近，星斗入檐低。

山缭龙盘脊，江涵虎踞蹄。相携倚秋阁，得失付虫鸡。
桂林
王安中（宋代）

跨缘今似孤云薄，随身翩翩惟一鹤。缟衣赴节舞松风，好伴先生卧林壑。
劝农香山
丁逢（宋代）

宿云留润欲侵衣，草长山腰路溅泥。
映屋画图花远近，接畦湍濑水高低。
人趋南亩生涯乐，春入东灾土脉齐。
说与老农还自笑，近来辛苦惯扶犁。
同诸韩及孙曼叔晚游西湖三首
梅尧臣（宋代）

晚日城头落，轻鞍果下凉。
野蜂衔水沫，舟子剥菱黄。
木老识秋气，径幽闻草香。
幅巾聊去检，不作楚人狂。
秦淮杂诗 其一
张鸿基（清代）

女闾三百效齐风，澹粉轻烟似梦中。开国规模堪齿冷，斜阳一角妓楼红。
减字木兰花 题老燕恋雏图
朱祖谋（清代）

几双玉剪。掠地风捎珠蕊乱。晕入生绡。珍重金奁付左娇。

青春彩服。一霎霜摧萱草绿。衣线侵寻。省识寒泉一片心。
游西山
蔡权（宋代）

洞天杳杳白云低，古木丛阴路欲迷。
昼永并无人迹混，夜学惟有鸟声啼。
雨昏草色寒侵院，风入松声响乱溪。
隔宿寻幽心未惬，马回山下日将西。
荧火
赵焞夫（明代）

一茎秋际草，羽化出芳洲。笑杀然脐照，欢同秉烛游。

争光星点点，弄月夜悠悠。自有冰心在，平生岂暗投。
塞上
谭用之（五代）

秋风汉北雁飞天，单骑那堪绕贺兰。碛暗更无岩树影，

地平时有野烧瘢。貂披寒色和衣冷，剑佩胡霜隔匣寒。

早晚横戈似飞尉，拥旄深入异田单。

钵略城边日欲西，游人却忆旧山归。牛羊集水烟黏步，

雕鹗盘空雪满围。猎骑静逢边气薄，戍楼寒对暮烟微。

横行总是男儿事，早晚重来似汉飞。
梅苍村咏梅作
陈焕（宋代）

雪裹溪桥独树春，客来惊起晓姜匀。
试从意外看风味，方信留侯似妇人。
锦帆泾
郑文焯（清代）

一濠剩绿，有当年、西子淩波尘影。分得香溪三尺玉，曾试春风影锦。

仙步翩鸿，艳歌浮鹢，转烛空明镜。漂花暮水，绕城犹作荒哽。

休问金姆桥边，沧波故苑，游鹿苔蹊冷。越网千丝肠共断，输与菱娃烟艇。

疏蓼栖。霜，衰荷战雨，门外秋光迥。渔矶分席，隔篱时唤清饮。
浣溪沙（小饮）
葛胜仲（宋代）

盘里明珠芡实香。尊前堆雪脍丝长。何妨羌管奏伊凉。

翠葆重生无复日，白波不酹有如江。壁间醉墨任淋浪。
秋日杂诗 其二
叶观国（清代）

檐间余滴弄新晴，斗室闲观见物情。带露残蝉多羽调，阅人老物少商声。

风寒卢水波痕减，霜落津门蜃气明。却喜书斋省缘扑，窗蝇就冻帐蚊清。
金陵杂兴二百首
苏泂（宋代）

柳思花情分外娇，青楼消息夜迢迢。
金陵看得新歌舞，不数吴音共楚腰。
依韵和伯镇中秋见月九日遇雨之作
苏舜钦（宋代）

众香爱春发枯荄，我知惟动儿女怀。天地昏酣醉梦里，人有爽思皆沈埋。

岂如秋风劲利剧刀剑，刮破天膜清光开。衰根危蒂埽除尽，辨别松竹并蒿莱。

青娥供霜洗夜月，兼以皓露驱纤埃。常年此夕或阴晦，今岁澄彻将快哉。

是时呼宾赏此景，渐见照我白玉杯。清辉向人若有意，径历窗户犹徘徊。

放歌狂饮不知晓，烂熳酌客山岳颓。时节飘流晦朔转，已觉九日来相催。

北轩隙地破苍藓，带花移得黄金栽。倒冠露顶坐狂客，撷香咀蕊浮新醅。

最怜小雨洒疏竹，爽籁飒飒吹醉腮。君时传诗颇精丽，意苦泥淖不得来。

开缄文采自飞动，欲和但愧顽无才。久之黾勉强为答，嫌春爱秋真可咍。
寄天乡寺仲仪上人富春孙处士
许浑（唐代）

诗僧与钓翁，千里两情通。云带雁门雪，水连渔浦风。

心期荣辱外，名挂是非中。岁晚亦归去，田园清洛东。
美可茹亭
许及之（宋代）

盘洲比盘谷，钓水鲜可烹。采山独为乐，颇胜惩沸羹。
游芦峰分韵得尽字
朱熹（宋代）

芦山一何高，上上不可尽。我行独忘疲，泉石有招引。

须臾出蒙独，矫首眺无畛。已谓极峥嵘，仰视犹隐嶙。

新斋小休憩，馀力更勉黾。东峰切霄汉，首夏正凄紧。

杖策同攀跻，极目散幽窘。万里俯连环，千里瞰孤隼。

因知平生怀，未与尘虑泯。归涂采薇蕨，晚饷杂蔬笋。

笑谓同来人，此愿天所允。独往会淹留，寒栖甘菌蠢。

山阿子慕予，无忧勒回轸。
抹利
洪咨夔（宋代）

翡翠帘帷雪透肌，纤风不动闹香吹。
裴回顾影精神发，省得京华识面时。
更漏子·槛花稀
晏几道（宋代）

槛花稀，池草遍，
冷落吹笙庭院。
人去日，燕西飞，
燕归人未归。
数书期，寻梦意，
弹指一年春事。
新怅望，旧悲凉，
不堪红日长。
再次韵四首
陈造（宋代）

翰墨场中对抗旌，黄陈一笔万钧轻。
武安屋瓦秋鼙震，湘水波钧夜月晴。
沮洳求鱼真自笑，渚涯向若倍驰情。
吾生恨落任公后，不见投纶掣海鲸。
题西太一宫壁二首
王安石（宋代）

草色浮云漠漠，树阴落日潭潭。三十六陂流水，白头想见江南。
偈颂一百二十三首
释崇岳（宋代）

倾尽宝山宝，全身入荒草。
若是凤凰儿，不向那边讨。
水调歌头 其二 喜归
刘克庄（宋代）

遣作岭头使，似戍玉门关。来时送者，举酒珍重祝身安。

街畔小儿拍笑，马上是翁矍铄，头与璧俱还。何处得仙诀，发白颊犹丹。

屋茅破，篱菊瘦，架签残。老夫自计甚审，忙定不如闲。

客难扬雄拓落，友笑王良来往，面汗背芒寒。再拜谢不敏，早晚乞还山。
泛舟至近村茅徐两舍劳以尊酒
陆游（宋代）

小舸悠飏亦乐哉，迢迢故取北村回。山从树外参差出，水自城村曲折来。

乐岁共忘东作苦，残租不待急符催。旧邻父老睽离久，唤取开颜把一杯。
戏作
陈造（宋代）

书生禀赋纸样薄，平日扶衰惟粥药。
一日饮湿小啮肥，河鱼数日烦医治。
佳辰俯公约把酒，严斥厨丁预节口。
借问主宾酬酢馀，还许公荣袖手无。
厚味腊毒古不予，如作病何仍古诘。
生世例非金石坚，支离如我更可怜。
馋噇动使诸病入，冷坐亦复百忧集。
彭殇瘠肥本自齐，此理只许蒙庄知。
箸下万钱无足取，厨荐三韭徒自苦。
法士语饮应且憎，何如卧客怀中醉不应。
婪酣任人嗤谷伯，何如辟谷高人师黄石。
陈遵张竦凿夫何为，彼此未可相是非。
七十老翁谁能促戚缚此戒，醉死病殂吾命在。
峰顶寺
张祜（唐代）

月明如水山头寺，仰面看天石上行。

夜半深廊人语定，一枝松动鹤来声。
鸡笼镇
陈师道（宋代）

河市新经集，鸡笼旧得名。
初闻北人语，意作故乡声。
客久艰难极，情忘去就轻。
空虚仍废忘，何以慰诸生。
滦阳邢君隐于药市制芍药芽代茗饮号曰琼芽先朝尝以进御云 其一
黄溍（元代）

君家药笼有新储，苦口时供茗饮须。一味醍醐充佐使，从今合唤酪为奴。
还丹复命篇 其五
薛道光（宋代）

受得真仙诀，阴中鍊至阳。地雷潜动处，星斗共商量。

八卦看成母，三才始见昌。不愁生死系，但觉地天长。
閒閒宗师生朝
薛汉（元代）

天正子月一阳回，春入环枢已放梅。寿酒淋漓倾九酝，仙阶缥放接三台。

函关昔日青牛度，华表他年白鹤来。更向何方觅鳌岛，帝垣东畔是蓬莱。
挈累来当涂闻已入境感怀有作二首
吴芾（宋代）

鸥鹭相疏雁鹜亲，簿书丛里度光阴。
尘埃已觉胸中满，霜雪还光鬓上侵。
尽室修途方在念，连宵苦雨若为心。
明朝傥得成团聚，有酒光教取次斟。
昭君怨 牡丹
刘克庄（宋代）

曾看洛阳旧谱。
只许姚黄独步。若比广陵花。太亏他。
旧日王侯园圃。今日荆榛狐兔。
君莫说中州。怕花愁。
题万间室
方孝孺（明代）

少陵老翁饿濒死，意欲大庇天下人。一椽茆屋不足蔽风雨，安下万间之厦盖覆四海赤子同欣欣。

言狂意广不量力，至今世俗闻者交笑嗔。侯城小儒愚独甚，不敢嗔笑谓公之意厚且真。

古来致乱皆有因，大臣固位谨持禄，其计止为安一身。

高车大纛耀侈富，子女玉帛骄里邻。安危下失百不知，更僣膏腴便利田宅遗子孙。

生灵穷苦堕沟渎，寒士困悴无衣绅。彼也珍羞绮席，歌舞燕乐穷朝昏。

老翁哀痛实为此，熟视鄙夫憸子辟之犬鼠加冠巾。

曰我下志有不为，嫉邪愤世欲救其弊忘贱贫。至今巳阅八百岁，知翁之意世独少，蹈翁所恶常纷纷。

侯城子，为是惧，人受天地中，何以不与禽兽草木为等伦。

一心运万化，五性涵义仁。下𥙷后土所不能，上赞皇天之阙燮，调寒暑，抚五辰。

大禹疏百川，伊周综理礼乐政教与世为陶钧。孔子孟轲不下位，著书明道亦与治水拯世之功均。

吾为孔子徒，忍汩流俗同沉沦。故题一室曰万间，坐觉宇宙亭毒气势皆前陈。

身贱不敢论政教，誓将修复孔业为世开昏嚚。室中左右列古书，亦有诸史所笔志义之士忠良臣。

关有子厚，洛有伯淳，群公近出皆凤麟。美哉子厚，西铭之说何谆谆。

吾恐当时亦感悲叹意，故立此论可与日月同光新。

为君不知此，无以建皇极，为臣不知此，无以康兆民。

愿写此书千万卷，洗濯鄙胸与私智，使知林林之众，皆吾共出而同娠。

视之不至越与秦，尽变呻吟愁叹之俗，若去寒冱逢阳春。

小儒不惜独困处此室，作为雅颂歌圣神，再见中国大治同周殷。
宴琼林（东湖春日）
黄裳（宋代）

遽暖间俄寒，妙用向园林，难问春意。万般声与色，自闻雷、便作浮华人世。红娇翠软，谁顿悟、天机此理。似韶容、可驻无人会，且忘言闲醉。

当度仙家长日，向人间、闲看佳丽。念远处有东风在，梦悠悠往事。桃溪近、幽香远远，谩凝望、落花流水。桂华中、珠佩随轩去，还从卖花市。
寄怀中表唐四弟致尧
陶自悦（清代）

岁晏芳草歇，日夕沈湖阴。萋萋云弥渚，肃肃风动林。

北窗既止酒，东园且罢琴。偶然谢援羡，愿言怀赏心。

赏心何处所，迢遥限南城。平原我摇荡，新丰子滞淫。

襟期豁蓬户，分理安华楹。伯伦醉悠忽，茂伦醒崎嵚。

纷务罕酬对，元赏遂兼并。缥缃画束阁，墨床夜凝尘。

素心渺秋水，妙响流瓶笙。布算辄忘恚，听歌忽沾襟。

不知白日近，讵忆高台倾。燧火转林木，寒蝉散秋岑。

秦王苦服药，汉帝乐长生。金茎露泥泥，璇房日沈沈。

驰骤隙中驹，飘摇风里镫。君子厥储待，小人困飞腾。

形骸守寥廓，志愿徒峥嵘。荣名岂足期，得意良有任。

长歌欢友报，引领伫瑶音。
府会次士特韵
刘子翚（宋代）

夜宴芙蓉苑，华榱烛影光。
史君频会客。侍女惯新妆。
剧饮不胜醉，论诗非所长。
倚栏霄汉近，宫殿郁相望。
午窗
曹邍（宋代）

午窗破梦角巾斜，自涤铜铛煮茗芽。
满院绿苔春色静，冥冥细雨落桐花。
塞孤（次柳耆卿韵）
朱雍（宋代）

雪江明，练静波声歇。玉浦梅英初发。隐隐瑶林堪乍别。琼路冷，初阶滑。寒枝晚、已黄昏，铺碎影、留新月。向亭皋、一任风冽。歌起郢曲时，目断秦城阙。远道冰车清彻。追念酥妆凝望切。淡伫迎佳节。应暗想、日边人，聊寄与、同欢悦。劝清尊、忍负盟设。
葛洪丹井而寻唐顾逋翁读书台旧址
朱尔迈（清代）

阴阴涧底花，落落岭头柏。苍苍云雾重，渺渺人家隔。

相传葛稚川，烧丹此中宅。至今丹井间，红泉漱白石。

石上台何高，栖迟合骚客。新藻洒芙蓉，英辞动金碧。

千载人读书，余也忝后席。学仙仙未成，知音怀夙昔。

独自抱琴来，慨焉终日夕。
诗
徐浩（唐代）

祖德道场下，往来三十秋。白头方问法，朗月特相留。
离亲咏
夏侯湛（魏晋）

剖符兮南荆。辞亲兮遐征。发轫兮皇京。夕臻兮泉亭。

抚首兮内顾。按辔兮安步。仰恋兮后涂。俯叹兮前路。

既感物以永思兮。且归身乎怀抱。苟违亲以从利兮。匪曾闵之攸宝。

视微荣之琐琐兮。知吾志之愈小。独申愧于一心兮。惭报德之弥少。
鸡鸣高树颠
萧纲（南北朝）

碧玉好名倡，夫婿侍中郎。桃花全覆井，金门半隐堂。

时欣一来下，复比双鸳鸯。鸡鸣天尚早，东与定未光。
边思
释文珦（宋代）

十年辛苦戍边城，朔漠漫漫万里平。
厌听胡儿吹晓角，声声都是断肠声。
为钱给事晋锡题王给事原祁富春大岭图 其二
朱彝尊（清代）

富春江上雨溟濛，两岸花开踯躅红。仿佛旧游如画里，一帆曾转钓坛东。
题卢润卿所藏陈所翁画龙
孙绪（明代）

画师曾闻说所翁，书雨即雨风即风。浓云迷雾随意布，六合彷佛还鸿濛。

神龙拿云忽直上，鳞䰇头角排层空。蜿蜒夭矫不受羁，光芒变怪摇双瞳。

想是剑津初物化，不然初起南阳中。胡为神异乃若此，使我一见心冲冲。

只今岁旱麦尽死，一冬无雪天如烘。深林固应有枯槁，迅雷何日惊痴聋。

何当腾踏穿墉去，飞流溅沫苏困穷。愿学真真呼姓字，安得妙笔如叶公。

金城况远数千里，屯膏壅泽尤难通。卢侯素具为霖手，文章术业今宗工。

此行好试随车雨，莫使陈郑专前功。
寄沔中陈处士
钟禧（明代）

沔阳有高士，栖隐在林泉。绿树孤村里，黄花三径边。

功名成弃屣，诗酒度流年。久别无由会，相思意惘然。
七月二十七午到钓滩登其台偶成二绝
杜范（宋代）

忆昔斯堂醉晚风，壁间岁月已无踪。
谁知千古留名字，只在当年把钓中。
昨与余游如陈广元张寿卿江伯纪陈通卿皆上计
曾丰（宋代）

章贡三年两到休，况今又落最南州。
思归梅岭不相梦，惜别葛溪犹涨愁。
子为坐穷知理道，吾从遭病忆交游。
明年肯为槐花花，来看海濒天尽头。
归栖竺岭将启午供野鹤必鸣寺僧常以此为候
释文珦（宋代）

古寺千峰表，云泉处处佳。
山灵嫌俗驾，野鹤唤僧斋。
静默通玄理，幽深惬隐怀。
閒门何用扫，秋叶任平阶。
橘香亭二首 其二
李吕（宋代）

花落飘碎琼，果熟染黄蜡。张君鼻观间，莫著兰麝杂。
予欲自严买船下七里滩谒严光祠而归会滩浅陆
陆游（宋代）

桐庐县前橹声急，苍烟茫茫白鸟双。
乱山日落潮未落，胜绝不减吴松江。
和程公辟红梅
陈襄（宋代）

谁把繁英染绛脂，晓妆红淡腊前时。
栽培上苑无多地，嘱付行人第一枝。
朔雪有情相掩映，东风何事少嘘吹。
莫嫌冷落天涯远，他日和羹气味移。
戏书吴江三贤画像三首
苏轼（宋代）

谁将射御教吴儿，长笑申公为夏姬。
却遣姑苏有麋鹿，更怜夫子得西施。
（范蠡。
）浮世功劳食与眠，季鹰真得水中仙。
不须更说知机早，直为鲈鱼也自贤。
（张翰。
）千首文章二顷田，囊中未有一钱看。
却因养得能言鸭，惊破王孙金弹丸。
（陆龟蒙。
）
青玉案
高观国（宋代）

平生似欠西湖债。每拼了、金貂解。妩媚烟云多变态。雕鞍来处，解船归去，花柳春风隘。

玉京相接蓬壶界。入解遥山翠分黛。苏小不来时节改。一堤风月，六桥烟水，鹭约鸥盟在。
连日积雪酿寒晓起见雪腊月十一日也
陶宗仪（明代）

四野话丰年，三番见腊前。意从多日厚，色莹六葩妍。

溪艇因思汎，铛茶趁埽煎。老翁无此兴，拥火醉陶然。
九锁山十咏 其九 石壁
吕同老（宋代）

清飙吹衣裳，缥缈淩层巅。玲珑峭壁下，杖策穷回旋。

名图谢模写，大巧无雕镌。窅如晴云影，霭霭行青天。

飘如水风会，微澜起平川。石崖前蔽亏，胜事惜未全。

吾将运真宰，疏凿成坦然。结茅此山阿，长吟伴飞仙。
读文山集
邝岑（明代）

真金千炼文山老，正气堂堂宇宙中。被执潮阳生慷慨，临刑燕宙死从容。

庐陵有水皆增色，龚胜虽忠亦下风。当日陆张同死国，厓门香火万年崇。
赠李果毅
卢纶（唐代）

向日磨金镞，当风著锦衣。上城邀贼语，走马截雕飞。
和董显叔韵
袁说友（宋代）

江南人称在觌面，足以慰予畴昔念。
识公只在文字间，君子若人今子贱。
江湖路远睽言谈，八年于外自亦閒。
有时拂拭旧珠玉，端欲论诗伯仲间。
公怀席珍方就聘，一航我欲长安近。
只知喜接故人欢，宁羡官高如斗印。
羇怀寂寞逢春光，未著语意何可当。
下帷诸孙出新句，如茧抽绪思无疆。
一诗杰出骇奇创，陡觉诗坛群胆丧。
自怜老退无好怀，语不惊人惭少壮。
宦情不绝真如丝，有愤莫吐谁与咨。
只今犹得斯人语，剩有风骚同激推。
不堪人事长乖处，闻说扁舟复西去。
十年一见意匆匆，更写潇湘别离句。
男儿气节天所资，道大何计合与违。
但读诗书谈世事，看公衣锦他年归。
次韵黄侍郎沧江海棠六绝
魏了翁（宋代）

指麾红紫思无滨，抵当丹青笔有神。
百树花閒一编易，主人意韵镇长新。
阅历科进士录 其三
钟芳（明代）

悠悠扬扬，为鸾为凤。琐琐屑屑，为蠓为蠛。
富顺
解旦（宋代）

封疆莫欢极西陲，景物尤堪著咏思。
亭台处处垂杨影，街巷咏咏小酒旗。
旧同吴楚分梅艳，新比戎泸有荔枝。
凿井咸泉通海脉，靠山公署映江涯。
次韵陈公藻局中即事时推排物力不得往来
陈棣（宋代）

料峭轻寒春寂寥，雨余庭竹静萧萧。
一池芳草翠欲合，数点残梅雪未消。
寸步思君成瘦悴，片文怡我足欢谣。
相过政恐还惊座，恶客从来不待招。
送僧上峡归东蜀
吴融（唐代）

巴字江流一棹回，紫袈裟是禁中裁。

如从十二峰前过，莫赋佳人殊未来。
望台山
李予望（清代）

台峰艮东南，崒嵂如藩屏。当此一窗间，日日烦引领。

山气肃清秋，贶我佳绝境。众壑极遥秀，烟岚互斜整。

层云荡太虚，绿霭浮深靓。奇玩弥昕夕，澹然得渊永。

长谣招隐诗，欲访丹砂井。缅彼山阿人，何必殊箕颍。

会当蜡緉屐，杖策陟幽岭。且复拭乌皮，空翠落山影。
自赞三首
释坚璧（宋代）

三际断，一亘空。
转不转，功不功。
迢迢物外像，矫矫岩间松。
密密处不堪亲近，荒林里得意相逢。
村舍杂兴
陆游（宋代）

粥罢重投枕，灯残起读书。
闭门常自得，作计更谁如？箭茁白於玉，棕花长比鱼。
盘餐有此味，勿怪食无余。
春暮
王叔安（宋代）

坐看飞溜落檐牙，吟里风吹鬓脚斜。
洛下牡丹无买处，一枝空插杜鹃花。
谢王洪伯惠酒炭米五首
包恢（宋代）

风雪太清白，雇怀似斯人。
超然万松表，一洗肝胆新。